ད་སྔོན་སློབ་གྲྭ་དང་བཤད་གྲྭ་སོགས་ནས་སློབ་གསེང་དུ་རྩོམ་སྒྲིག་པ་དང་ཇུས་འགོད་པའི་བྱ་བ་མང་དུ་བསྒྲུབས་ཏེ་ཕུལ་བྱུང་རྩོམ་སྒྲིག་པའི་མིང་རྟགས་བླངས།ད་ལྟ་བོད་ཀྱི་ཆོས་དང་རིག་གནས་མཐའ་དག་ཕྱོགས་བསྡུ་བྱས་ཏེ་འཛམ་གླིང་ཡོངས་ལ་འགྲེམས་སྤེད་བྱེད་སའི་ཧི་མ་ལའི་རིག་མཛོད་ཁང་ཆེན་མོ་ཞེས་པའི་ལས་ཁུངས་དེའི་གཙོ་འཛིན་གཞོན་པའི་འགན་བཞེས་ཏེ་ཕྱག་ལས་མང་དུ་གནང་བཞིན་ཡོད་པ་དང་།ཧི་མ་ལའི་དགེ་ལས་ཐེབས་རྩ་ཚོགས་པ་སོགས་སུའང་དགེ་ལས་ཀྱི་བྱ་བ་གཉེར་ནས་ཡོད་ལ།དེ་མིན་ཉེ་ལམ་སྤྱི་ཚོགས་སྟེང་ཆེས་དགའ་བསུ་ཐོབ་པའི་ཧི་མ་ལའི་རིག་མཛོད་དྲ་ཚིགས།ཀློག་པ་པོ་ཁྲི་སྟོང་གིས་དགའ་བསུ་ཐོབ་པའི་རྒྱུན་ཤེས་འཕྲིན་སྟེགས།བོད་ཀྱི་ཆོས་རིག་གྱི་རིག་གཞུང་སྣ་ཚོགས་འཕྲུལ་དེབ་གྱི་ལམ་ནས་མཁོ་སྤྲོད་གནང་བཞིན་པའི་འཕྲུལ་དེབ་འཕྲིན་སྟེགས་དང་རིག་མཛོད་འཕྲིན་སྟེགས་སོགས་གཙོ་གཉེར་གནང་བཞིན་ཡོད།ད་དུང་བྱ་བའི་བར་གསེང་ཀུན་ཏུ་དགེ་རྒན་གྱི་ཕྱག་ལས་གནང་བཞིན་ཡོད་པ་དང་།བོད་ཡུལ་གྱི་ས་ཆ་སོ་སོར་ཕེབས་ཏེ་རིས་མེད་ཡར་སྐུལ་སློབ་གསོ་སོགས་མི་ཁྲི་སྟོང་ལ་སློབ་གསོའི་ཕྱག་ལས་ཀྱང་མི་ཉུང་བ་སྤེལ་གྱིན་ཡོད།སྤྱི་ཚོགས་ཀྱི་འཚོ་བ་དང་མཐུན་སྒྲིལ་ལ་ཕན་ནུས་ལྡན་པའི་རྩོམ་ཡིག་ཀྱང་མང་དུ་སྤེལ་བཞིན་ཡོད་པས་སྤྱི་ཚོགས་དང་བོད་ཀྱི་ཆོས་རིག་འཕེལ་རྒྱས་ལ་ཁ་བཤད་ཙམ་མིན་པར་དངོས་ཡོད་ལག་ལེན་ལ་བརྩོན་པ་ལྷོད་མེད་གནང་བཞིན་པའི་རླབས་ཆེན་གྱི་མི་སྣ་ཞིག་ཡིན།ད་དུང་མི་མཐུད་དུ་ཁོང་གིས་བོད་ཀྱི་ཆོས་རིག་དར་སྤེལ་དང་གོང་འཕེལ་གྱི་ཆེད་དུ་བྱ་བ་སྣ་ཚོགས་ལ་འཆར་འགོད་བཟོ་བཞིན་འབད་པ་ཁྲི་སྟོང་གིས་བརྩོན་པ་བསྐྱེད་དེ་བསྒྲུབས་དང་སྒྲུབ་བཞིན་ཡོད་པ་ལགས་སོ།།